b'\n_START_ARTICLE_\nUnited States Coast Guard\n_START_SECTION_\nOprettelse\n_START_PARAGRAPH_\nUSA\xe2\x80\x99s kongres oprettede i 1780 Revenue Marine (toldmarinen) til bek\xc3\xa6mpelse af smuglere og s\xc3\xb8r\xc3\xb8vere langs den amerikanske \xc3\xb8stkyst. Da kongressen besluttede at US Navy skulle oprettes, blev Revenue Marine neddroslet til Revenue Cutter Service (toldkuttertjenesten) i 1789. I 1915 blev toldkuttertjenesten fusioneret med Life Saving Service (s\xc3\xb8redningstjenesten) til US Coast Guard.\n_START_SECTION_\nF\xc3\xb8rste Verdenskrig\n_START_PARAGRAPH_\nDa USA indtr\xc3\xa5dte i 1. verdenskrig i 1917 havde USCG 15 skibe og 5.200 mand. De blev indsat til eskorte af konvojer over Atlanterhavet og til ub\xc3\xa5dsjagt. I Forbudstiden 1920-33 havde USCG den kolossale opgave at forhindre indsmugling af spiritus til USA. Man indk\xc3\xb8bte speedb\xc3\xa5de og overf\xc3\xb8rte 25 destroyere fra US Navy. I 1939 blev Lighthouse Service (amr. fyr- og vagerv\xc3\xa6sen) og Bureau of Marine Inspection and Navigation (inspektions-, kontrol- og indregistreringsmyndighed for handels- og fiskerifl\xc3\xa5den) overdraget til USCG. Herved var alle civile, maritime autoriteter i USA under samme hat.\n_START_SECTION_\nAnden verdenskrig\n_START_PARAGRAPH_\nI 1941 blev USCG en del af US Navy og deltog i s\xc3\xb8krigen i Atlanten og i Stillehavet. Styrken svulmede til 802 skibe over 21 meter (65 fod) og 171.200 mand. 351 krigs- og hj\xc3\xa6lpeskibe deltog i US Navys operationer og 288 landgangs- og transportskibe transporterede tropper fra US Army. Da Hitler erkl\xc3\xa6rede USA krig i 1941 havde USCG til opgave at nedk\xc3\xa6mpe tyske ub\xc3\xa5de under den tyske Operation Kesselpauke ved den amerikanske \xc3\xb8stkyst. I alt blev tolv tyske og to japanske ub\xc3\xa5de s\xc3\xa6nket af USCG. P\xc3\xa5 D-dagen sejlede 60 USCG tr\xc3\xa6kuttere (t\xc3\xa6ndstiksfl\xc3\xa5den) rundt i kanalen og samlede cirka 400 skibbrudne op. USCG var aktiv i det gr\xc3\xb8nlandske omr\xc3\xa5de, b\xc3\xa5de for at forsvare kryolitminen, der var vigtig i aluminiumsproduktionen men ogs\xc3\xa5 fordi vejrmeldinger fra Gr\xc3\xb8nland kunne forudsige vejret i Europa.\n_START_SECTION_\nKolde krig\n_START_PARAGRAPH_\nEfter krigen genoptog USCG sine politi- og toldm\xc3\xa6ssige opgaver i USA\xe2\x80\x99s territoriale farvande, havne og flodsystemer. Af nye opgaver var fiskerikontrol og milj\xc3\xb8beskyttelse. Gr\xc3\xb8nlandserfaringerne fortsatte med isvarsling, isbryder- og havvejrstjeneste. Alle nybygninger skal godkendes af USCG og yderligere v\xc3\xa6gt blev med tiden lagt p\xc3\xa5 bek\xc3\xa6mpelse af narkosmugling, illegal indvandring og terrorisme._NEWLINE_Under vietnamkrigen overv\xc3\xa5gede 31 USCG-kuttere kysttrafikken ud for Nordvietnam og tilsvarende blev USCG brugt i koreakrigen. I 1984 bestemte pr\xc3\xa6sident Reagan at kystvagten allerede i fredstid skulle have offensive anti-ub\xc3\xa5ds- og minerydningsopgaver i territorialforsvaret af 200 s\xc3\xb8milegr\xc3\xa6nsen, samt p\xc3\xa5tage sig eskorteringsopgaver og beskyttelse af handelsskibe i havne og p\xc3\xa5 ankerpladser.\n_START_SECTION_\nEfter kolde krig\n_START_PARAGRAPH_\nUSCG deltager ogs\xc3\xa5 i \xc3\xb8velser med US Navy og venligtsindede landes fl\xc3\xa5der, prim\xc3\xa6rt i Caribien men ogs\xc3\xa5 i \xc3\x98sters\xc3\xb8en. USCG-kuttere deltog ogs\xc3\xa5 i blokaden af Irak efter golfkrigen. I august 2005 raserede orkanen Katrina Louisiana og USCG reddede 33.500 personer samt evakuerede 9.500 patienter plus sundhedspersonale. I forbindelse med pr\xc3\xa6sident George W. Bushs krig i Irak, bliver USCG, som den eneste af de v\xc3\xa6bnede styrker, udsat for nedsk\xc3\xa6ringer. Dette betyder at en l\xc3\xa6nge ventet udskiftning af skibe bliver strakt til 2009.'